Broj: 711-I-352-P-31-21/23-08-21

Zagreb, 17. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Stipe Ursića, općinskog načelnika Općine Brela,** pokrenutom Odlukom Povjerenstva Broj: 711-I-1177-P-31/21-06-12 od 21. svibnja 2021.g.,na 200. sjednici, održanoj 17. siječnja 2023.g., donosi sljedeću:

**ODLUKU**

1. **Istovremenim obnašanjem dužnosti zamjenika općinskog načelnika Općine Brela i obavljanjem funkcije člana Nadzornog odbora trgovačkog društva Vodovod d.o.o., u razdoblju od 22. ožujka 2018. do 15. lipnja 2021., dužnosnik Stipe Ursić, općinski načelnik Općine Brela, počinio je povredu članka 14. stavka 1. ZSSI-a.**
2. **Sudjelovanjem na Skupštini trgovačkog društva Vodovod d.o.o. 22. ožujka 2018. na kojoj je sudjelovao u postupku glasovanja prilikom odabira samoga sebe za člana Nadzornog odbora trgovačkog društva Vodovod d.o.o., dužnosnik Stipe Ursića, općinski načelnik Općine Brela, povrijedio je članak 7. podstavak c) ZSSI-a.**
3. **Sudjelovanjem u odlučivanju na sjednici Predstavnika Skupštine trgovačkog društva Vodovod d.o.o. dana 22. ožujka 2018. o imenovanju Željka Kordića, Joze Vranješa, Marije Lelas, Mire Mucića, Marija Vranješa, Marka Raosa, Joška Roščića, Filipa Vidulina, Stipe Ursića, Marijana Mravičića i Stipe Juranovića za članove Nadzornog odbora istog društva, bez prijedloga Općinskog vijeća Općine Brela, dužnosnik Stipe Ursić** **općinski načelnik Općine Baška Voda, počinio je povredu članka 15. stavka 2. ZSSI-a.**
4. **Za povrede ZSSI-a, opisane pod točkom I. I II. izreke ove odluke, dužnosniku Stipi Ursiću izriče se sankcija iz članka 42. stavka 1. podstavka 2. ZSSI-a,** **obustava isplate dijela neto mjesečne plaće u ukupnom iznosu od 530,89 eura (4.000,00 kn) koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 132,72 eura (1.000,00 kn).**

Obrazloženje

Povjerenstvo je na 131. sjednici, održanoj dana 18. lipnja 2021.g., pokrenulo postupak za odlučivanje o sukobu interesa protiv dužnosnika Stipe Ursića, općinskog načelnika Općine Brela zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i funkcije člana Nadzornog odbora trgovačkog društva VODOVOD d.o.o., od 22. ožujka 2018., zbog moguće povrede članka 7. podstavka c) ZSSI-a, koja proizlazi iz sudjelovanja dužnosnika Stipe Ursića na Skupštini trgovačkog društva Vodovod d.o.o. 22. ožujka 2018. na kojoj je dužnosnik sudjelovao u postupku glasovanja prilikom odabira samoga sebe za člana Nadzornog odbora trgovačkog društva Vodovod d.o.o., iz čega proizlazi da je dužnosnik zlouporabio posebna prava koja proizlaze iz obavljanja njegove dužnosti. Postupak je protiv dužnosnika pokretnut i zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik kao općinski načelnik Općine Brela te član Skupštine trgovačkog društva Vodovod d.o.o. sudjelovao u odlučivanju na sjednici predstavnika Skupštine društva 22. ožujka 2018. o imenovanju članova Nadzornog odbora istog društva, bez prijedloga Općinskog vijeća Općine Brela.

Odluka o pokretanju postupka dostavljena je dužnosniku te se na nju isti očitovao pisanim očitovanjem koje je zaprimljeno dana 16. srpnja 2021.g. U očitovanju dužnosnik navodi kako je bio član Nadzornog odbora društva koje je od posebnog interesa za jedinicu lokalne samouprave, tj. Općinu Brela, iz razloga što se radi o društvu koje se brine o opskrbi pitkom vodom Općine Brela. U tom smislu dužnosnik smatra da su ispunjeni svi kriteriji koji su propisani odredbom čl. 14. st. 2. ZSSI-a, kojom je propisano da dužnosnici mogu biti članovi u najviše do dva nadzorna odbora u društvima koja su od posebnog interesa za jedinicu lokalne samouprave, tim prije što za članstvo i rad u navedenom nadzornom odboru nije primao nikakvu naknadu.

Dužnosnik u očitovanju nadalje navodi kako je neprijeporno da je društvo Vodovod d.o.o. Makarska od posebnog interesa za Općinu Brela, i to iz razloga što ovo društvo Općinu Brela opskrbljuje pitkom vodom, organizira i upravlja sustavom odvodnje, te određuje cijenu pitke vode, što znači da i Općina Brela mora voditi računa o radu tog društva, ali i iz razloga što je Općina Brela jedan od suosnivača i suvlasnika temeljenog kapitala navedenog trgovačkog društva.

U očitovanju dužnosnik posebno ističe da je odredbom čl. 35. st. 1. t. 5. Zakona o lokalnoj i područnoj (regionalnoj) samoupravi (NN 33/01, 60/01,129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20, dalje: Zakon o lokalnoj i područnoj (regionalnoj) samoupravi jasno propisano da predstavničko tijelo jedinice lokalne samouprave može osnivati pravne osobe koje su od interesa za jedinicu lokalne samouprave. Radi svega naprijed navedenog dužnsosnik smatra kako nije povrijedio odredbu čl. 14. st. 1. ZSSI-a, jer je je njegovo članstvo u Nadzornom odboru društva Vodovod d.o.o. Makarska dužnost koja proizlazi iz odredbi Zakona o lokalnoj i područnoj (regionalnoj) samoupravi.

Dužnosnik nadalje navodi kako smatra da nije povrijedio niti posebna prava dužnosnika koja su propisana odredbom čl. 7. podstavak c. ZSSI.

Posebno napominje da su od osnutka trgovačkog društva Vodovod d.o.o. Makarska članovi Nadzornog odbora ovog društva bili gradonačelnik/predsjednik Gradskog vijeća Grada Makarske te načelnici/ predsjednici općinskih vijeća općina koje su suvlasnici ovog društva. Navodi da je to bio jedan od razloga zbog kojih je smatrao kako u njegovom ponašanju nema ničega što predstavlja sukob interesa, jer su uvijek općinski načelnici bili članovi Nadzornog odbora društva Vodovod d.o.o. Makarska, te da je prije njega član Nadzornog odbora tog društva, kao predstavnik Općine Brela, bio predsjednik Općinskog vijeća Ivica Šodan. Međutim, ističe kako nakon lokalnih izbora provedenih 2017. Ivica Šodan više nije bio ni član, ni predsjednik Općinskog vijeća Općine Brela, pa je Općina Brela trebala nominirati novog člana Nadzornog odbora društva Vodovod d.o.o. Makarska, a imajući u vidu da se radi o dužnosti za koju se ne dobiva novčana naknada, nitko od izabranih vijećnika nije želio preuzimati obveze za rad u Nadzornom odboru. Upravo radi navedenog, a primjenom odredbi čl. 48. st. 1.1. 7. ZLPS-a, dužnosnik je kao općinski načelnik Skupštini društva Vodovod d.o.o. Makarska predložio da se za člana Nadzornog odbora izabere njega osobno.

Dužnosnik iznosi mišljenje kako je sukladno navedenoj odredbi Zakona o lokalnoj i područnoj (regionalnoj) samoupravi općinski načelnik dužan imenovati/predložiti imenovanje osobe koja će Općinu Brela predstavljati u Nadzornom odboru društva Vodovod d.o.o. Makarska, a kako nitko drugi nije htio prihvatiti navedenu funkciju, ističe da je Skupštini ovog društva predložio sebe, jer je to bio jedini način da Općina Brela ima predstavnika u Nadzornom odboru. Osim toga, smatra da je to bila najispravnija odluka iz razloga što kao općinski načelnik profesionalno obavlja tu dužnost, pa je na taj način izbjegao sve kritike da kao načelnik ne želi obavljati poslove koji nisu plaćeni.

Dužnosnik osobito ističe da je njegova politička odgovornost i dužnost prihvatiti obveze za koje se ne prima naknada te je slijedom navedenog Skupština društva 22. ožujka 2018. donijela Odluku o odabiru njega za člana Nadzornog odbora društva Vodovod d.o.o. Makarska. Međutim, napominje kako formalno nije bilo provedeno glasovanje za pojedinačni izbor svakog od predloženih članova Nadzornog odbora, već je predsjednik Skupštine samo konstatirao kako je očigledno 100% članova glasova za sve predložene kandidate za članove Nadzornog odbora, jer su na Skupštini bili nazočni svi kandidati, a ujedno ti kandidati predstavljaju i Skupštinu društva - kao predstavnici vlasnika kapitala. Dužnosnik navodi kako je očigledno da nije zlouporabio posebna prava koja proizlaze iz dužnosti načelnika Općine Brela, jer je posebnim zakonom (Zakon o lokalnoj i područnoj (regionalnoj) samoupravi) propisano da je dužnost načelnika predložiti kandidata u navedenu pravnu osobu.

U odnosu na povredu odredbe čl. 15. st. 2. ZSSI-a obveznik ističe kako istu nije povrijedio iz razloga što je odredbama Zakona o lokalnoj i područnoj (regionalnoj) samoupravi jasno propisano da je dužnost načelnika (a ne predstavničkog tijela) predložiti osobu koja će Općinu Brela predstavljati kao član Nadzornog odbora društva Vodovod d.o.o. Makarska.

Zaključno dužnosnik navodi kako se očigledno radi o neusklađenosti propisa, a on kao načelnik Općine Brela je smatrao da je u obvezi poštivati odredbe zakona koji regulira rad jedinice lokalne samouprave, te da je kako bi izbjegao bilo kakve negativne konotacije članstva u Nadzornom odboru dana 15. lipnja 2021. podnio ostavku na funkciju člana Nadzornog odbora, i to prije nego što je primio odluku Povjerenstva.

Slijedom svega naprijed, navedenog smatram kako članstvom u Nadzornom odboru Vodovod d.o.o. Makarska nije bio u sukobu interesa, jer je Vodovod d.o.o. Makarska društvo koje je osnovala Općina Brela, te se radi o društvu koje je od posebnog interesa za Općinu Brela, te također da nije bio u sukobu interesa time što je kao načelnik općine sebe predložio za članstvo u Nadzornom odboru Vodovod d.o.o. Makarska, iz razloga što je to njegova obveza koja proizlazi iz odredbi Zakona o lokalnoj i područnoj (regionalnoj) samoupravi, pri čemu dodaje da na skupštini društva od 22.03.2018. uopće nije provedeno formalno glasovanje, što znači da nije niti glasovao.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koje ustrojava i vodi Povjerenstvo, utvrđeno je kako dužnosnik Stipe Ursić obnaša dužnost općinskog načelnika Općine Brela u svom trećem mandatu, od 21. svibnja 2021. Istu dužnost dužnosnik Sipe Ursić je obnašao i u prethodnom mandatu, od 2013. do 2017. te od 2017. do 2021. Stoga je Stipe Ursić, povodom obnašanja navedene dužnosti, obvezan postupati sukladno odredbama ZSSI-a.

Uvidom u podatke nadležnog Trgovačkog suda u Splitu, utvrđeno je da je pod matičnim brojem subjekta 060156237 upisano trgovačko društvo Vodovod d.o.o., čiji osnivač su Grad Makarska, Općina Brela, Općina Baška Voda, Općina Podgora, Općina Gradac i Općina Tučepi.

Trgovačko društvo Vodovod d.o.o Makarska se na zahtjev Povjerenstva dopisom broj 636/2021 od 26. ožujka 2021. očitovalo navodeći da je Stipe Ursić član Nadzornog odbora trgovačkog društva Vodovod d.o.o. od 22. ožujka 2018. temeljem odluke Skupštine društva te da ne prima naknadu za navedenu funkciju.

Uvidom u Zapisnik sa Skupštine društva VODOVOD d.o.o. od 22. ožujka 2018. utvrđeno je da je pod točkom 3. Dnevnog reda odlučivano o imenovanju članova Nadzornog odbora, a između ostalih bio je predložen i imenovan i Stipe Ursić.

Daljnjim dopisom trgovačkog društva Vodovod d.o.o. Makarska utvrđeno je da je na predmetnoj sjednici bio prisutan Stipe Ursić, a navedeno je da je član društva Općina Brela predložila Stipu Ursića za imenovanje članom Nadzornog odbora, te da je trgovačko društvo Vodovod d.o.o. Makarska navelo da je na predmetnoj sjednici Skupštine Općinu Brela, kao člana društva, zastupao Stipe Ursić.

Usporedbom OIB-a dužnosnika Stipe Ursića navedenog u izvješću o imovinskom stanju dužnosnika podnesenog Povjerenstvu i OIB-a Stipe Ursića kao člana Nadzornog odbora trgovačkog društva Vodovod d.o.o., koji je naveden u registru nadležnog suda, utvrđeno je kako je riječ o istoj osobi.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima Republika Hrvatska ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva Vlada Republike Hrvatske.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 14. stavkom 1. ZSSI-a propisano je da dužnosnici ne mogu biti članovi nadzornih odbora trgovačkih društava dok je stavkom 2. istog članka propisano da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.) propisano je da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Povjerenstvo je izvršilo uvid u podatke nadležnog Trgovačkog suda u Splitu te je utvrđeno da je pod matičnim brojem subjekta 060156237 upisano trgovačko društvo Vodovod d.o.o. čiji osnivač su Grad Makarska, Općina Brela. Općina Baška Voda, Općina Podgora, Općina Gradac i Općina Tučepi.

U svome očitovanju obveznik ne spori da je bio član Nadzornog odbora trgovačkog društva Vodovod d.o.o., kao niti da je sudjelovao na Skupštini istog trgovačkog društva 22. ožujka 2018., na kojoj je donesena odluka kojom je imenovan članom Nadzornog odbora toga društva. Jednako tako dužnosnik ne osporava da je imenovanje članova Nadzornog odbora trgovačkog društva Vodovod d.o.o. provedeno bez prijedloga Općinskog vijeća Općine Brela, no smatra kako nije povrijedio odredbe ZSSI-a iz razoga navedenih u njegovom očitovanju.

Povjerenstvo je iz prikupljenih podataka i dokumentacije nedvojbeno utvrdilo da je dužnosnik Stipe Ursić istovremeno uz obnašanje dužnosti općinskog načelnika Općine Brela i funkcije člana i zamjenika predsjednika Nadzornog odbora trgovačkog društva Vodovod d.o.o. od 22. ožujka 2018. do 15. lipnja 2021., kada je podnio ostavku, počinio povredu članka 14. stavka 1. ZSSI-a.

Povjerenstvo obrazlaže kako iz odredbe članka 14. stavka 1. ZSSI-a proizlazi da dužnosnici tijekom obnašanja dužnosti, ne mogu biti članovi uprava i nadzornih odbora trgovačkih društava. Navedena zabrana propisana je beziznimno te se podjednako odnosi na sve kategorije dužnosnika, kao i na sva trgovačka društva, neovisno o njihovoj vlasničkoj strukturi, odnosno tko im je osnivač te obavljaju li djelatnost od interesa za jedinicu lokalne samouprave.

Iznimka je propisana člankom 14. stavkom 2. ZSSI-a jedino u pogledu obavljanja funkcije u upravnom vijeću ustanove, odnosno nadzornm odboru izvanproračunskog fonda koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave

Naime, ZSSI u članku 14. stavku 2. propisuje kako dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju, te iz stipulacije navedene odredbe jasno proizlazi da se ova iznimka odnosi isključivo na članstvo u upravnim vijećima ustanova i nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave a ne i članstvo u nadzornim odborima trgovačkih društava.

Iz očitovanja trgovačkog društva Vodovod d.o.o.-Makarska proizlazi da je Stipe Ursić član Nadzornog odbora trgovačkog društva Vodovod d.o.o. od 22. ožujka 2018. temeljem odluke Skupštine društva, dok iz Zapisnika sa Skupštine društva VODOVOD d.o.o. od 22. ožujka 2018. proizlazi da je pod točkom 3. Dnevnog reda odlučivano o imenovanju članova Nadzornog odbora, a između ostalih bio je predložen i imenovan i Stipe Ursić. Nadalje iz očitovanja trgovačkog društva Vodovod d.o.o.-Makarska proizlazi da je predmetnoj sjednici bio prisutan Stipe Ursić, a navedeno je da je član društva Općina Brela predložio Stipu Ursića za imenovanje članom Nadzornog odbora, koji je član (Općina Brela) na predmetnoj sjednici Skupštine trgovačkog društva bio zastupan od Stipea Ursića.

U konkretnom slučaju imenovanja dužnosnika u nadzorni odbor trgovačkog društva, radi se o zabrani iz članka 14. stavka 1. koja se odnosi na upravljačke i nadzorne funkcije odnosno poslove upravljanja u poslovnim subjektima koja je propisana ZSSI-om i koju su dužnosnici obvezni poštivati osim u iznimnim slučajevima propisanim stavcima 2. i 5. istog članka.

Također utvrđeno je da je dužnosnik Stipe Ursić, u okviru svoje ovlasti da kao predstavnik Općine Brela sudjelujena Skupštini trgovačkog društva Vodovod d.o.o. 22. ožujka 2018. sudjelovao u postupku glasovanja prilikom odabira samoga sebe za člana Nadzornog odbora trgovačkog društva Vodovod d.o.o., čime je zlouporabio posebna prava koja proizlaze iz obnašanja navedene dužnosti te je opisanim postupanjem počinio povredu članka 7. točke c). ZSSI-a.

Naime, dužnosnik u izvršavanju javnih ovlasti ne može donositi odluke kojima imenuje samoga sebe, kada se nalazi u sukobu interesa, jer tada postupa suprotno svrsi zašto je neka ovlast propisana, a to je njezino izvršavanje u javnom interesu bez utjecaja privatnih interesa koji se u ovakvoj situaciji ne mogu otkloniti.

U odnosu na točku III. izreke ove odluke Povjerenstvo obrazlaže kako postupak donošenja odluka skupština trgovačkih društava, pa tako i postupak donošenja odluka o imenovanjima članova upravnih tijela i nadzornih odbora trgovačkih društava propisuju odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15.,dalje u tekstu: ZTD) te da prilikom održavanja sjednica skupština svih trgovačkih društava, pa tako i onih u kojima udjele u vlasništvu imaju jedinice lokalne i područne (regionalne) samouprave, moraju biti poštivane sve formalnosti propisane Zakonom o trgovačkim društvima, kako bi u konačnici ove odluke mogle biti provedene u sudskom registru nadležnog trgovačkog suda.

Također, nesporno je i da je člankom 48. Zakon o lokalnoj i područnoj (regionalnoj) samoupravi propisano da čelnik tijela jedinice lokalne i područne (regionalne) samouprave imenuje i razrješuje predstavnike te jedinice u tijelima trgovačkih društava.

Povjerenstvo, međutim, naglašava da je osim postupka imenovanja propisanog navedenim Zakonima, potrebno poštivati i proceduru iz članka 15. stavka 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano da skupštinama tih trgovačkih društava članove upravnih tijela i nadzornih odbora predlaže predstavničko tijelo jedinice lokalne i jedinice područne (regionalne) samouprave.

Slijedom svega navedenog, Povjerenstvo obrazlaže da nije sporno da u skupštinama trgovačkih društava u kojima jedinice lokalne i područne (regionalne) samouprave imaju udjele u vlasništvu, jedinicu zastupa čelnik izvršne vlasti kao zakonski zastupnik jedinice ili osoba koju on opunomoći, pa je u tom smislu čelnik izvršne vlasti jedinice lokalne samouprave, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, samostalan u imenovanju predstavnika jedinice u skupštini ovih trgovačkih društava, odnosno može imenovati sebe ili drugu osobu.

Povjerenstvo također zaključuje da nije sporno da je čelnik izvršne vlasti jedinice lokalne samouprave ovlašten donositi odluku o imenovanju članova nadzornog odbora, ali donošenju odluke o imenovanju na skupštini mora prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Uvidom u Zapisnik sa sjednice Skupštine trgovačkog društva Vodovod d.o.o. od 22. ožujka 2018. utvrđeno je da je u svojstvu člana, a kao predstavnik Općine Brela sudjelovao dužnosnik Stipe Ursić.

Uvidom u točku 3. Zapisnika za skupštine predmetnog društva utvrđeno je da su članovi društva Grada Makarske, Općine Baška Voda, Općine Brela, Općine Tučepi i Općine Gradac predložili kandidate za članove nadzornog odbora predmetnog društva te je po obavljenom glasovanju Predsjednik Skupštine utvrdio da je predmetnu odluku glasovalo 100% glasova nazočnog kapitala te je utvrdio da je donesena odluka da se na funkciju članova Nadzornog odbora Vodovod d.o.o. imenuju Željko Kordić, Joze Vranješ, Marija Lelas, Miro Mucić, Mario Vranješ, Marko Raos, Joško Roščić, Filip Vidulin, Stipe Ursić, Marijan Mravičić i Stipe Juranović.

Slijedom navedenog, iz prikupljenih podataka i dokumentacije utvrđeno je da je dužnosnik Stipe Ursić u obnašanju dužnosti općinskog načelnika Općine Baška Voda, počinio povredu članka 15. stavka 2. ZSSI-a, koja proizlazi iz okolnosti da je dužnosnik na sjednici predstavnika Skupštine trgovačkog društva Vodovod d.o.o. održanoj 22. ožujka 2018. sudjelovao u odlučivanju o imenovanju Željka Kordića, Joze Vranješa, Marije Lelas, Mire Mucića, Marija Vranješa, Marka Raosa, Joška Roščića, Filipa Vidulina, Stipe Ursića, Marijana Mravičića i Stipe Juranovića za članove Nadzornog odbora bez prethodnog prijedloga Općinskog vijeća Općine Brela te je donesena odluka kao u točki III. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn. Prilikom donošenja odluke o vrsti i visini sankcije, Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika. Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika, Povjerenstvo je cijenilo činjenicu da povreda članka 7. točke c) ZSSI-a predstavlja teži oblik povrede toga Zakona kao i da su postupanjem dužnosnika počinjene istovremno dvije povrede ZSSI-s za koje se može izreći sankcija. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna.

Sukladno članku 13. Zakona o uvođenju eura kao službene valute u Republici Hrvatskoj („Narodne novine“, broj 57/22. i 88/22.) euro je službena novčana jedinica i zakonsko sredstvo plaćanja u Republici Hrvatskoj. Iznosi navedeni u kuni u pravnim instrumentima smatraju se iznosima u euru uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona. Člankom 92. toga Zakona propisano je da će tijelo javne vlasti koje svojim aktom izriče novčanu kaznu ili nameće drugu novčanu obvezu ili donosi akt kojim usvaja ili odbija novčani zahtjev koji je u postupku istaknut u kuni, po službenoj dužnosti, prilikom donošenja akta sve novčane iskaze vrijednosti u aktu iskazati u euru, preračunavši ih iz kune uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo činjenicu da je dužnosnik po primitku Odluke o pokretanju postupka podnio neopozivu ostavku na mjesto člana Nadzornog odbora trgovačkog društva VODOVOD d.o.o. kao i činjenicu da za članstvo u Nadzornom odboru nije primao naknadu.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu obustava isplate dijela neto mjesečne plaće u ukupnom iznosu od 530,89 eura (4.000,00 kn) koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 132,72 eura (1.000,00 kn).

U odnosu na povredu iz točke III. Počinjenu od strane dužnosnika Stipe UrsićaPovjerenstvo napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede članka 15. ZSSI-a te stoga Povjerenstvo nije razmatralo niti odlučivalo o sankciji za utvrđenu povredu, počinjenu od strane navedenog dužnosnika.

Slijedom navedenog, Povjerenstvo je donijelo odluku kako je navedeno u izreci.

 PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Stipe Ursić, osobna dostava
2. Objava na internetskoj stranici Povjerenstva
3. Pismohrana